
הכנסת השמונה-עשרה 
נוסח לא מתוקן

 מושב רביעי
<פרוטוקול מס' 791>
 מישיבת ועדת הכלכלה 
 יום שני, כ"ה באדר התשע"ב (19 במרץ 2012), שעה 9:15
<סדר היום:>
<הצעת חוק משק החשמל (תיקון מס' 10), התשע"ב-2012>
נכחו:

<חברי הוועדה:> 
כרמל שאמה הכהן – היו"ר 
<מוזמנים:> 
	דורון אהרון
	–
	מינהל החשמל, משרד האנרגיה והמים

	עו"ד דרורה ליפשיץ
	–
	משרד האנרגיה והמים

	שבתי אלבוחר
	–
	עו"ד לשכה משפטית, משרד האנרגיה והמים

	עינב סולטן גוטליק
	–
	עו"ד לשכה משפטית, משרד האנרגיה והמים

	לירון בן-צור
	–
	יועץ שר האנרגיה והמים

	עו"ד דנה נויפלד
	–
	ייעוץ וחקיקה, משרד המשפטים

	אמיר אדרי
	–
	רפרנט אנרגיה וחשמל באגף תקציבים, משרד האוצר

	מלי דהרי
	–
	מרכז בכיר זקנה ושארים, המוסד לביטוח לאומי

	אוריאל כזום
	–
	מנהל תחום בכיר מינהל הגמלאות, המוסד לביטוח לאומי

	מירב יוסף
	–
	ממונה על אגף פניות ציבור, הרשות לשירותים ציבוריים חשמל

	מיכאל מקייה
	–
	מ"מ יועמ"ש, הרשות לשירותים ציבוריים חשמל

	ישראל מובשוביץ
	–
	מנהל אגף השיווק, חברת החשמל

	דניאל גלילי
	–
	מזכיר יו"ר עמותת תנו יד לחירש ונכים למען נכים

	שחר קניג
	–
	יועץ תנו יד לחירש ונכים למען נכים

	משה בר
	–
	יו"ר תנו יד לחירש ונכים למען נכים


<ייעוץ משפטי: >
אתי בנדלר
<מנהלת הוועדה:>
לאה ורון
<רשמת פרלמנטרית:>
שרון רפאלי
<הצעת חוק משק החשמל (תיקון מס' 10), התשע"ב-2012>
<היו"ר כרמל שאמה-הכהן:>
בוקר טוב. אנחנו פותחים את ישיבת ועדת הכלכלה. על סדר היום בקשה לדיון מחדש ודיון מחדש בהצעת חוק משק החשמל (תיקון מס' 10), התשע"ב-2012. הבקשה הזו הוגשה על-ידי לצורך תיקון ומימוש סעיף 31(א) שמדבר על סבסוד חשמל מוזל לנזקקים עד 1.5% מצריכת החשמל הארצית. בדיון הקודם הוצג לוועדה נתון שהמימוש, נכון לשנה הקודמת, עמד על 0.6%, והוועדה רוצה להבטיח שלפחות בטווח הזמן הקרוב המימוש יתקרב למספר שנקוב בחוק. 

אנחנו מצביעים על הבקשה לדיון מחדש. 
הצבעה 

בעד הבקשה לדיון מחדש – רוב

נגד – אין

נמנעים – אין

הבקשה לדיון מחדש אושרה.  

<היו"ר כרמל שאמה-הכהן:>
הבקשה אושרה, והדיון נפתח. 
נציג האוצר, בבקשה. 

<אמיר אדרי:>
כפי שציינת שיעור הניצול הוא 0.6% מתוך 1.5%. חשוב להדגיש שלא כל האוכלוסיות שזכאיות להנחה, מממשות את ההנחה. כלומר במידה שכלל האוכלוסייה הזכאית תממש את ההנחה יישאר סכום מאוד קטן להנחה נוספת, שאנחנו מעריכים אותו בכ-12 מיליון שקלים. אנו מציעים להעניק את ההטבה הזאת לנכים בדרגה הגבוהה ביותר. 
<היו"ר כרמל שאמה-הכהן:>
מה היה הניצול ב-2010? 

<אמיר אדרי:>
יש לי נתוני 2011, אין לי נתוני 2010. 

<היו"ר כרמל שאמה-הכהן:>
אבל השאלה בכלל בבניית תקציב, גם אם אתה קובע אמות מידה, וזה לא מנוצל אז צריך לתקן את אמות המידה. כי זה לא לא-מנוצל רגעי.  

<אמיר אדרי:>
זה לא מנוצל כתוצאה מחוסר מודעות של הצרכנים. 

<אתי בנדלר:>
למה זה לא מנוצל? הרי התהליך הוא - -
<היו"ר כרמל שאמה-הכהן:>
התהליך הוא אוטומטי. 

<אתי בנדלר:>
התהליך אמור להיות אוטומטי. 

<היו"ר כרמל שאמה-הכהן:>
מעבירים קובץ של תעודות זהות שמוצלב - - 

<אמיר אדרי:>
אבל חלק מהזכאים לא רשומים כבעלי חשבון החשמל. כלומר אם לצורך העניין הם שוכרים דירה, וחשבון החשמל כתוב על שם בעל הדירה, ולא על שמם, אז הם לא מקבלים את ההטבה אוטומטית, והם לא מודעים לה. יש כאן פוטנציאל גבוה יותר למימוש ההטבה. 

<היו"ר כרמל שאמה-הכהן:>
זה היה לי ברור. גם בטח חלק מההטבה לא מנוצלת במלואה. 

<אמיר אדרי:>
גם אם כלל הזכאים ינצלו את ההטבה אנחנו עדיין לא מגיעים ל-1.5%. 

<היו"ר כרמל שאמה-הכהן:>
אבל לא כולם מנצלים את ההנחה ל-400 קילו-ואט שעה. 
<אמיר אדרי:>
אה, יש כאלה שצורכים פחות. ייתכן. 

<היו"ר כרמל שאמה-הכהן:>
בטוח. 60 זה יכול להיות. 60 בודדים זה יכול להיות. 
<אמיר אדרי:>
ייתכן. 

<אתי בנדלר:>
מדוע לא נעשית שום פעולה לנסות למצות את זכויות אלה שזכאים, לפי החוק, לפנות אליהם? 
<אמיר אדרי:>
יש לנו כאן נציגת רשות החשמל שעוסקת בפניות הציבור, אולי היא תוכל לעזור לנו כאן. 

<היו"ר כרמל שאמה-הכהן:>
כן, רשות החשמל. 

<מירב יוסף:>
מהידוע לי, מתוך כל סך הזכאים שנכנסו למסגרת ההנחה בתעריף החשמל 36 אלף זכאים לא מממשים אותה. דיברתי עם אמיר מהאוצר לפני כמה דקות – אני לא יודעת איך הגיעו בדיוק לאחוז הניצול הנמוך שיש. אבל מבחינת 36 אלף האנשים שלא מקבלים את ההטבה, יש לנו המשרד לאזרחים ותיקים, ואני עובדת איתו כבר 3 חודשים - -
<היו"ר כרמל שאמה-הכהן:>
כמה צרכנים כן מנצלים?
<מירב יוסף:>
בערך 350 אלף, כולל כולם. 
<היו"ר כרמל שאמה-הכהן:>
לא יכול להיות. 

<מירב יוסף:>
לישראל יש המספר. 

<היו"ר כרמל שאמה-הכהן:>
לא יכול להיות. 

<ישראל מובשוביץ:>
המספרים המדויקים של הזכאים הם 223 אלף בשלוש הקטגוריות. 
<אתי בנדלר:>
כמה סך הכול אמורים להיות זכאים?

<ישראל מובשוביץ:>
על-פי רשימות הביטוח הלאומי והגוף באוצר שאחראי על ניצולי השואה ה- - - של כולם זה 223 אלף; הבטחת הכנסה – 178,  ניצולי שואה – כ-8,000; ונכים כ-36 אלף. 
<היו"ר כרמל שאמה-הכהן:>
הנתונים שהאוצר הציג קצת שונים. 

<אמיר אדרי:>
בדיוק. הנתונים שאני קיבלתי מביטוח לאומי הם שמספר הזכאים נאמד ב-288 אלף לקוחות. 

<מירב יוסף:>
יש פער, זה בדיוק מה שאמרתי. אני קוראת ומפקחת על המספרים של חברת החשמל שהם בעצם אלה שנותנים את ההנחות בפועל. אז אני לא יודעת מהם המספרים - -
<אמיר אדרי:>
יש כאן נציג ביטוח לאומי? 

<מלי דהרי:>
כן. 

<אמיר אדרי:>
יופי, אז בואו נשמע את הביטוח הלאומי.

<ישראל מובשוביץ:>
רק נבהיר מבחינתנו, חברת החשמל, שחודש בחודשו - -

<היו"ר כרמל שאמה-הכהן:>
כל חודש? 

<ישראל מובשוביץ:>
כן. אנחנו מקבלים את רשימת הזכאים מהביטוח הלאומי וממשרד האוצר. על-פי הרשימות האלה אנחנו אמורים לבדוק כל פעם ולעשות הצלבה מול מאגר הנתונים שלנו. 
<אתי בנדלר:>
נתונים מהביטוח הלאומי וממי עוד? 

<ישראל מובשוביץ:>
מהרשות לניצולי שואה. 

<מירב יוסף:>
אני רק אסיים לענות: 36 אלף הם בעצם מתוך הקבוצה הגדולה של בעלי הבטחת הכנסה פלוס קצבת זקנה. המשרד לאזרחים ותיקים התחיל במהלך מאוד מקיף מול הביטוח הלאומי ומול חברת חשמל לאתר את אותם קשישים שלא מצליחים להגיע ולקבל את ההנחה הזאת; הם מריצים את זה כבר בשלושת החודשים האחרונים בשיתוף עם המנכ"ל שלהם, ואני מקווה שנראה תוצאות בזמן הקרוב.  

<היו"ר כרמל שאמה-הכהן:>
כמה זמן הנוהג הזה כבר קיים? 

<מירב יוסף:>
עם המשרד לאזרחים ותיקים? 

<היו"ר כרמל שאמה-הכהן:>
לא, בכלל. 

<מירב יוסף:>
ההטבה נכנסה ב-2007. 

<היו"ר כרמל שאמה-הכהן:>
ב-2007 זה כבר בוצע או רק תוקן? 

<מירב יוסף:>
זה רק התחיל. 

<ישראל מובשוביץ:>
התקנות הופעלו ב-2007, כאשר באותו זמן הניצול היה הרבה יותר נמוך, היו כמעט 100 אלף איש שלא ניצלו את זכותם. כל הפעולות שביצענו במהלך השנים לטיוב נתונים, יצירת קשר, פעולה משותפת עם הביטוח הלאומי, הביאה לכך שהיום יש סך הכול כ-48 אלף לקוחות – הם לא לקוחות, זה העניין, 48 אלף שמופיעים ברשימות של הביטוח הלאומי שהם לא לקוחות של חברת חשמל. 
<היו"ר כרמל שאמה-הכהן:>
כמה סך תשלומי החשמל במדינת ישראל? 
<ישראל מובשוביץ:>
נטו בלי מע"מ – 20 מיליארד. 
<דרורה ליפשיץ:>
בהתאם לתקנות יש חובה גם על המוסד לביטוח לאומי וגם על חברת חשמל להודיע לכל הזכאים על הזכאות שלהם גם לפרסם בעלון. כלומר יש חובות להביא את זה לציבור. 
<ישראל מובשוביץ:>
אנחנו מפרסמים את זה, אנחנו שולחים מכתבים אישיים, גם הביטוח הלאומי שולח מכתבים בתיאום אתנו. באותם מקומות שרואים אצלנו דברים שאפשר לעשות אותם אז בלי מכתבים עושים את זה וגם מפרסמים בתקשורת. אבל בסך הכול אפשר להגיד שהגענו לתקרת זכוכית כי זה לא משתנה. 

<היו"ר כרמל שאמה-הכהן:>
הבנתי. 

<ישראל מובשוביץ:>
זה, כנראה, אנשים שאין להם חשבון חשמל. 
<היו"ר כרמל שאמה-הכהן:>
גרים בבתי אבות - -
<ישראל מובשוביץ:>
שלחנו מכתבים ללקוחות האלה. על-פי המידע שקיבלנו מהביטוח הלאומי, אחוז המכתבים שחזר על פי כתובת ידועה – אני אומר את זה קצת בהומור – הוא 1%. 99% מהמכתבים ששלחנו חזרו עם כתובת לא ידועה. 
<היו"ר כרמל שאמה-הכהן:>
99%? 

<ישראל מובשוביץ:>

99%. הם לא ניתנים לאיתור.  

<היו"ר כרמל שאמה-הכהן:>
אם אני מסכם את הנתונים שהציג אגף התקציבים באוצר במכתב יש מימוש כספי, לא לפי מספר לקוחות, של כ-120 מיליון ₪ בשנה. נכון? 
<אמיר אדרי:>
נכון. 

<ישראל מובשוביץ:>
ב-2011 שולמו 122 מיליון. אבל אם עושים אקסטרפולציה, לפי הנתונים שלנו - - 

<היו"ר כרמל שאמה-הכהן:>
תן לי להשלים, בבקשה. אם אני לוקח את הנתון של 20 מיליארד ומכפיל אותו ב-1.5%- -

<ישראל מובשוביץ:>
זה 0.6%. 

<היו"ר כרמל שאמה-הכהן:>
זה לא 0.6%, זה כמעט 0.3%. זה פחות מ- 0.4%, בין 0.3% ל-0.4%. 

<אמיר אדרי:>
זה 0.6%. 
<ישראל מובשוביץ:>
זה 0.6%. 

<אמיר אדרי:>
זה בדיוק 0.6%.  122 חלקי 300 זה בדיוק 0.6%. 

<היו"ר כרמל שאמה-הכהן:>
כן. אבל זה אומר שנשארו 180 מיליון פנויים, ולזה רציתי להגיע. 

<אמיר אדרי:>
אמרנו את זה, זה ברור. 

<היו"ר כרמל שאמה-הכהן:>
180 מיליון  פנויים זה בערך עוד 200 אלף צרכנים שיכולים ליהנות מההטבה. 

<אמיר אדרי:>
אבל חשוב לציין שישנם צרכנים שזכאים להטבה ולא מממשים, צריך לקחת את זה בחשבון. כי במידה שניתן הטבות נוספות ופתאום הם יממשו, אנחנו לא נעמוד במסגרת החוק. 

<היו"ר כרמל שאמה-הכהן:>
אפשר לייצר את הגמישות המתאימה. אבל המצב שבו יש היעדר ניצול לאוכלוסיות האלה בתקופה שבה החשמל בשיא הוא הרבה יותר בעייתי מאשר לתת לך את האפשרות לגמישות, שאם אתה מזהה שאתה מתקרב תתקן את המכסה, תתקן את האחוז, תחריג קבוצות. אבל לשמור כזה טווח ביטחון? זה כמו לנסוע על 10 קמ"ש בכביש 6.  

<אמיר אדרי:>
קודם כול זה חשוב לראות איך אפשר להגיע לכלל האוכלוסייה, זאת הדרך הנכונה, זאת דרך המלך. 

לבד מזה זה יכול להיות מאוד בעייתי אם נרחיב את ההטבה - -

<היו"ר כרמל שאמה-הכהן:>
למה בעייתי? 

<אמיר אדרי:>
 - - אם נרחיב את ההטבה ופתאום שאר האוכלוסיות הזכאיות יממשו את ההטבה אנחנו ניאלץ להוציא אוכלוסיות מסוימות ולבטל להן את ההנחה. ידוע לכולם שהדבר הכי קשה זה לבטל את ההנחה. 

<היו"ר כרמל שאמה-הכהן:>
אני לא רואה מצב שבו מה שלא קרה בשנים האחרונות פתאום יקרה בצורה דרמטית. הלוואי שתצליחו להגדיל את החדירה לאוכלוסיות הקיימות. אבל לפי הקצב והמגמה, יש ניסיון החיים שמלמד שלא תהיה פתאום איזו השתוללות על המשרדים של חברת החשמל, של רשות החשמל ושל ביטוח לאומי, כי אנשים נמצאים במצוקה גם לפני כן, ומצבם לא השתנה באופן דרמטי. פה משהו צריך להשתנות, ואני לא חושב שמשהו ישתנה. 
<דרורה ליפשיץ:>
צריך לזכור שחלק מהאוכלוסיות נוספו רק ב-2010 וב-2011. כלומר זאת לא אותה אוכלוסייה - - - ב-2007. 
<היו"ר כרמל שאמה-הכהן:>
מי נוסף? ניצולי השואה. 

<דרורה ליפשיץ:>
ניצולי שואה ב-2011 - - - ב-2010 ונכים ב-2012. 

<היו"ר כרמל שאמה-הכהן:>
ניצולי השואה, לצערנו, זאת אוכלוסייה שלא מתרבה, בלשון המעטה, בצורה דרמטית בשנים האלה. 
<קריאה:>
אבל גם נכים הצטרפו. 
<דרורה ליפשיץ:>
וגם נכים ב-2011. 

<אמיר אדרי:>
עוד משהו שכדאי לקחת בחשבון: זה נכון שתעריפי החשמל עלו עכשיו, אבל בראיה ארוכת טווח אנחנו מדברים על כניסת הגז הטבעי, על עולם שעלות הייצור אמורה להיות נמוכה. זה כל התחזיות שאנחנו מכירים. ברור שהמצב היום לא משקף תרחיש עסקים כרגיל, הוא רחוק מלשקף. 
<היו"ר כרמל שאמה-הכהן:>
הכוונה שלנו היא לעשות סדר עד 2013. 

<אמיר אדרי:>
בעתיד אנחנו הולכים לעולם שהכנסות החשמל דווקא יפחתו. כדאי לקחת איזה "בָאפֶר". 

<היו"ר כרמל שאמה-הכהן:>
אוקיי, אין בעיה. 

<מיכאל מקייה:>
אפשר לקבוע אבן בוחן ל-2015. שלוש שנים תעריפי החשמל עכשיו הולכים להיות גבוהים. 
<היו"ר כרמל שאמה-הכהן:>
אפילו פחות מזה, אני לא צריך כל כך הרבה זמן. הרי לפי החוק הבסיסי, קבענו להיפגש פחות או יותר בסוף 2013. אני מדבר על שנה וחצי האלה. אני לא מתכוון לקבוע עכשיו יסודות מכאן לעשור הבא. בשנה וחצי האלה שאני אומר שנשאר לך "באפר" של 300 אלף לקוחות, אני לא מדבר אפילו על 150 אלף לצרף לך, הרבה פחות מזה. אבל אתה לא יכול להשאיר את כל זה. אני לא יכול להיות רגוע שאני אעלה את החוק והשארתי את הדבר הזה פתוח. עכשיו אפשר לדבר על הקבוצות שהן בסדר עדיפות ועל סעיף גמישות – והכול כהוראת שעה עד סוף 2013. ב-2013 או שהשרים עד אז יהיו יותר ערניים ויתקינו תקנות מכוח הסמכות שיש להם ולא יצטרכו את הפיקוח של הכנסת לצורך העניין או ששוב, במסגרת החוק, התיקון או הרפורמה או מה שלא יהיה אז – או שיבטלו גם את זה, יגידו שלא צריך לתת לאוכלוסיות האלה חשמל מוזל. 
<דרורה ליפשיץ:>
בכל מקרה לא צריך תיקון בחקיקה ראשית כי יש סמכות בתקנות, אז אם מסכמים אפשר במסגרת חקיקת משנה לעשות הרחבות ולהוסיף אוכלוסיות. אין צורך בתיקון בחקיקה ראשית בהקשר הזה. כי אנחנו לא מדברים על הגדלת האחוז - - -
<היו"ר כרמל שאמה-הכהן:>
אין צורך אם את יודעת להגיד לי שהתקנות יהיו פה עד יום רביעי. 

<אתי בנדלר:>
הן לא טעונות אישור ועדה. 

<היו"ר כרמל שאמה-הכהן:>
בסדר - - - אישור ועדה. 


כשאני רואה מצב שהממשלה, ולא משנה איזה משרד זה ואיזה שר זה, חיו במצב כזה בשקט ולאורך זמן אז אני יותר לא סומך על התקנות. גם כששר הרווחה הוא חברי הטוב ביותר, ודיברתי איתו על העניין הזה – אני לא סומך. יש לי סיבה טובה לא לסמוך. זה לא תת ביצוע של 15%, של 20% שקורה. אנחנו מדברים על 300 אלף צרכנים שיכלו לקבל את ההטבה ולא קיבלו את ההטבה. אני יודע למה זה עוזר – זה עוזר, זה נותן יותר גמישות ופחות לייקר לשאר האוכלוסייה. אבל זה בשוליים. חוץ מזה אני לא מבין את הסיבה. 

<שבתי אלבוחר:>
אבל אני חושב שהיושב ראש טועה לגבי האפשרות להסתמך על תקנות. הרי בשנים האחרונות הוצאנו שלושה סטים לאוכלוסיות שונות בזמן סביר. אין סיבה שהמשרד לא ימשיך ככל שיש החלטות כאלה, להוציא את חקיקת המשנה כפי שצריך. 

<היו"ר כרמל שאמה-הכהן:>
כן, בבקשה. 

<משה בר:>
אני יושב ראש עמותת "תנו יד לחירש ונכים למען נכים". אנחנו היינו בשבוע שעבר גם איתם וגם עם נציגה של הביטוח הלאומי, וכל פעם נציגת הביטוח הלאומי לא יודעת מה עושה פה. אין לה נתונים, אין לה כלום. בשבוע שעבר היינו בוועדת הכספים עם נציגה אחרת – גם אין לה נתונים ואין לה כלום. 
<היו"ר כרמל שאמה-הכהן:>
היא לא אמרה שאין לה נתונים. 

<משה בר:>
אבל מה שקורה, היא אמרה את זה כרגע - -

<מלי דהרי:>
עוד לא יצא לי לדבר. 

<קריאה:>
אני שמעתי את זה, אמרת שאין לך נתונים. 

<משה בר:>
מה שקורה – אנחנו הנכים, אלפים כמונו, שמגיע לנו לקבל הנחות, סובלים מכל צד, ואומרים, חבר'ה, תקבלו. כבר שנתיים מתווכחים על זה, ולא יוצא כלום. אז אתה חושב שתוך שבוע הם יוכלו להביא לכם נתונים? הם לא יביאו. אני יודע שיש איזה 30 אלף. היא אמרה אז בוועדת הכספים כבר לפני כמה חודשים, ולא מוצאים אותם. אם לא מוצאים אותם איך לוקחים מהם חשמל? זאת אומרת אם לא מוצאים אותם הם גם לא משלמים. אז על מה אנחנו מתווכחים? 
<היו"ר כרמל שאמה-הכהן:>
תודה. תן לנו להתקדם. 

<משה בר:>
תן לנו להתקדם, קחו את  - - - ותנו להם מה שמגיע להם. 

<היו"ר כרמל שאמה-הכהן:>
אוקיי, תודה. 

<מלי דהרי:>
אני רוצה להוסיף. אני יודעת שבאנו לדון על הרחבת הזכאים להנחה, לפי חוק החשמל. ביולי 2011 נוספה אוכלוסייה של כל מי שקיבל נכות ערב הגיעו לגיל זקנה והמשיך לקבל נכות לפי סעיף 251 לבד מאלה שזכאים לתוספת השלמת הכנסה. אנחנו ביקשנו מהמשרד לאזרחים ותיקים להוסיף את הנכים שקיבלו נכות ערב הגיעם לגיל זקנה, אבל בגיל זקנה הם זכאים לפי מבחנים של זקנה, זאת אומרת הם כבר נופלים ממעגל הזכאים להנחה כמי שמקבל קצבת זקנה כנכה. יש לי פה נתונים על מה שהוספנו ביולי 2011 לזכאים להנחה בגלל השלמה לנכות, שזה 37,511; ויש עוד את אלה שמקבלים קצבה נוספת לנכה, שזה הנכים הקשים שבעצם לא מקבלים לפי סעיף 251, והם בערך 2,800 שלא נכללים בחוג הזכאים להנחה. אז אנחנו הצענו למשרד לאזרחים ותיקים להוסיף את האוכלוסייה הזאת. אנחנו רק מעבירים את הרשימות, אנחנו לא נותנים את ההנחה. 
<היו"ר כרמל שאמה-הכהן:>
אוקיי. 

<משה בר:>
- - -

<מלי דהרי:>
על הנכים. 

<קריאה:>
לא, דיברת על הנכים שמקבלים קצבת זקנה, לא על הנכים הכלליים. 

<מלי דהרי:>
אני מדברת על קצבת זקנה. 

<היו"ר כרמל שאמה-הכהן:>
איך הולכות הקטגוריות - -

<מלי דהרי:>
אני לא מייצגת את נכות - - -

<היו"ר כרמל שאמה-הכהן:>
תפסיקו להתווכח ביניכם, אני מבקש. תעזבי אותם. 

משרד האוצר מציע מכתב לצרף 10,000 לקוחות חדשים. איך הם מוגדרים בדיוק? 
<אמיר אדרי:>
כנכים ברמה הגבוהה ביותר. 

<היו"ר כרמל שאמה-הכהן:>
מה זה אומר פחות או יותר? 

<אמיר אדרי:>
אני לא עוסק בתחום הרווחה, אני לא יודע להגיד בדיוק. תוכלי לעזור לנו להגיד מה זה בדיוק נכים בדרגה הגבוהה ביותר, איך הם מוגדרים. 

<מלי דהרי:>
נכה זקן שמקבל - -
<אתי בנדלר:>
מדברים על זקנים דווקא? 

<אמיר אדרי:>
מדובר על נכים בדרגה הגבוהה ביותר. אני פשוט יודע שיש כל מיני דרגות. אני לא יודע להגיד בדיוק מה מאפיין. 

<מלי דהרי:>
אני מייצגת את אגף זקנה ושארים, אני לא מנכות. 
<היו"ר כרמל שאמה-הכהן:>
אה, את מתעסקת רק בזקנים. 

<מלי דהרי:>
בדיוק, אז אני לא יכולה לדבר בשם נכות כי אני לא יודעת מה מבחני ההשתכרות ומה הדרגה הכי גבוהה. הדרגה הכי גבוהה, לפי דעתי, של מה שמקבלים זה 100% נכות בגלל אובדן כושר השתכרות. אבל מעבר לזה אני לא מייצגת פה את "נכות".
<דרורה ליפשיץ:>
הקשישים זכאים היום. השאלה אם יש למישהו נתונים כמה זה אוכלוסיית הנכים שהם לא קשישים. 
<משה בר:>
אין על זה נתונים, אבל לפי ועדת הכספים שהיינו בה בשבוע שעברה אמרו שמ-70% רפואי, ו-100% כללי. 

<לאה ורון:>
אדוני היקר, אתם לא רשומים לדיון בכלל, לא נרשמתם לדיון. 

<משה בר:>
אנחנו כן נרשמנו. 

<לאה ורון:>
לא, אתם לא מופיעים לי ברשימות, ואתם לא מבקשים רשות דיבור מהיושב ראש, אלא מדברים חופשי. 
<משה בר:>
הוא שאל אותי - - -

<לאה ורון:>
אבל הוא שאל אותך בחוץ, לא בתוך הדיונים. בדיונים של הוועדה מקבלים רשות.  

<היו"ר כרמל שאמה-הכהן:>
משיחות עם משרד הרווחה – יש אוכלוסיה מאוד מצומצמת, 250 אנשים שמונשמים 24 שעות. ככה הגדיר לי אותם משרד הרווחה: מונשמים שמונשמים 24 שעות. הם באופן טבעי צרכנים של חשמל כמו חמצן. 
<לאה ורון:>
אגב, אדוני, משרד הרווחה כמובן הוזמנו לדיון, אבל הם לא מצאו לנכון להגיע. 
<לירון בן-צור:>
אני ממשרד התשתיות. אני דיברתי הבוקר עם היועצת של שר הרווחה, וביקשתי ממנה לעדכן בנושא הזה, והיא אומרת: "האוכלוסייה הרלוונטית להגדלת ההטבה היא, כמובן, משפחות גדולות, שלושה ילדים פלוס, כולל חד הוריות פלוס שלושה ילדים. בהבטחת הכנסה בגיל העבודה מדובר ב-25 אלף משפחות". 

השר גם ביקש לעדכן שהוא הגיע להסכמה, לנכונות עם שר הרווחה להירתם לרעיון שאתה העלית פה ולסייע ככל שיעלה בידו. 

<היו"ר כרמל שאמה-הכהן:>
כשאתה אומר 25 אלף משפחות זה עם שלושה ילדים או זה עם ילדים. 

<לירון בן-צור:>
עם שלושה ילדים. 
<היו"ר כרמל שאמה-הכהן:>

לפי הנתונים שלי, זה משפחות עם ילדים. 

<לירון בן-צור:>
אלה הנתונים שמסרה לי היועצת של שר הרווחה. 

<היו"ר כרמל שאמה-הכהן:>
תגיד שוב את ההגדרה שאמרת.

<לירון בן-צור:>
"אוכלוסייה רלוונטית להגדלת ההטבה היא, כמובן, משפחות גדולות עם שלושה ילדים פלוס חד הוריות עם שלושה ילדים, הנכללים בהבטחת הכנסה - -
<היו"ר כרמל שאמה-הכהן:>
גם משפחות רגילות עם שלושה ילדים וגם חד-הוריות עם שלושה ילדים. 

<לירון בן-צור:>
כן. 

<אתי בנדלר:>
משפחות שיש להן שלושה ילדים לפחות - -
<היו"ר כרמל שאמה-הכהן:>
שמקבלות הבטחת הכנסה. 


בסך הכול חד הוריות פלוס ילדים, לא משנה כמה ילדים, זה גם 25 אלף. 

<לירון בן-צור:>
זה 25 אלף. שתי הקטגוריות הללו. 

<היו"ר כרמל שאמה-הכהן:>
זה כבר חופף.
<לירון בן-צור:>
אלה הנתונים שהיא מסרה לי. 

<היו"ר כרמל שאמה-הכהן:>
אתה לא היית בחלק הראשון של הדיון. מהחישוב הגס שעשינו יש מרווח של 300 אלף צרכנים שעוד ניתן לתת להם במסגרת החוק - -
<ישראל מובשוביץ:>
על-פי האקסטרפולציות שאנחנו עשינו, בהנחה שכל מי שזכאי מממש – יש 160 אלף. 
<היו"ר כרמל שאמה-הכהן:>
צודק. סך הכול 300 אלף – 160 אלף. 

<מירב יוסף:>
לפי הצרכנים ולא לפי הצריכה. 

<היו"ר כרמל שאמה-הכהן:>
אני מדבר על צריכה מקסימלית, דרך אגב. זה 160 אלף אם הם מממשים את כל ההטבה. בהגדרה זה לא קורה שכל חודש אנשים מנצלים את ההטבה. 

יש לעוד מישהו הצעות לקבוצות?  

<מירב יוסף:>
הרעיון של מבחן השימוש, כמו שדיברת על 250 המונשמים - -

<היו"ר כרמל שאמה-הכהן:>
זה בטל באלף. 

<מירב יוסף:>
נכון. אבל מבחן השימוש לנכים הקשים, לדעתי, הוא גם כן חשוב - -

<היו"ר כרמל שאמה-הכהן:>
לנכים הקשים? 

<מירב יוסף:>
כן, שיושבים בכיסאות גלגלים, שצריכים מיזוג בקיץ וחימום בחורף. 

<היו"ר כרמל שאמה-הכהן:>
זאת התלות הגבוהה ביותר? 

<מירב יוסף:>
צריך לקחת את המספרים - -

<אמיר אדרי:>
אני לא יודע את ההגדרה המדויקת, אבל אני מניח שזאת הכוונה. 

<מירב יוסף:>
- - אבל זה מאוד חשוב. הם צריכים מיזוג כשהם יושבים בכיסא בתוך הבית וגם חימום. 

<היו"ר כרמל שאמה-הכהן:>
על הרגליים. 

<לאה ורון:>
בטח. זה חימום, זה מיזוג. זה נושא שעלה פה כמה וכמה פעמים עד כמה הנכים הקשים נדרשים לצריכה מוגברת של חשמל. 
<מירב יוסף:>
נכון. הבעיה בוועדות שישבנו במשרד התשתיות עם ביטוח לאומי הייתה לזהות מיהם הנכים הקשים. כי יש המון סעיפים שמגדירים - -

<היו"ר כרמל שאמה-הכהן:>
אבל אצלם זה מוגדר באופן חד, לא? 

<מירב יוסף:>
ממש לא. 

<היו"ר כרמל שאמה-הכהן:>
לא? אין בביטוח לאומי נכה שרתוק לכיסא גלגלים – כן או לא? 

<מלי דהרי:>
עד כמה שאני יודעת יש אובדן כושר השתכרות, לא עניין של אופי הנכות. אבל אני הצעתי להרחיב את האוכלוסייה שמקבלת נכות לפני שהגיעה לגיל פרישה; כי לא כולם מקבלים את ההנחה הזאת, יש כאלה שנפלטים ממעגל הזכאים. אז אנחנו הצענו את זה למשרד לאזרחים ותיקים. כשבאים אלינו בטענות נכים שקיבלו לפני כן נכות, והם בעצם לא נמצאים במעגל הזכאים, אז הם אומרים, היום אני זקן, ואתמול הייתי נכה. את אלה ביקשנו להכניס. 
<לאה ורון:>
בכמה אנשים מדובר? 

<מלי דהרי:>
מדובר במי שמקבל קצבה נוספת לנכה, לפי חוק לרון שהיה ב-2002 – 2,800 מקרים. אין לי פה המספר של אלה שמקבלים קצבת זקנה ולא קצבת זקנה כנכה בגלל תוספת "תלויים" שמגדילה להם את הסכום, ואז הם נפלטים ממעגל הזכאים. אין לי על זה נתון. 
<לאה ורון:>
נכה, כאשר הוא מגיע לגיל שהוא מקבל קצבת זקנה הוא יוצא ממעגל הזכאות שלו לקבל קצבה כנכה? 
<מלי דהרי:>
כן. 

<לאה ורון:>
באיזה גיל זה? 

<מלי דהרי:>
זה קורה כשיש תוספת בעד אישה, והתוספת בנכות נבדקת לפי ההכנסות של הנכה עצמו. כשהוא מגיע לזקנה ההכנסות של הנכה לא נבדקות לעניין תוספת "תלויים" של האישה, ולכן גובה קצבת הזקנה יותר גבוהה מגובה קצבת הנכות שהשתלמה לו ערב הגיעו לגיל זקנה כי שולמה לו קצבה ליחיד. לכן אלה בעצם לא נכללים בסעיף 251. אז הייתי מציעה שאלה גם ייכללו כי פשוט יש תרעומת מצד הציבור. 

<היו"ר כרמל שאמה-הכהן:>
עוד מישהו? 

לגבי ילדים שמקבלים קצבת נכות. ילד הרי הוא לא הצרכן של החשמל. כל ילד שמופיע בביטוח לאומי כנכה מקבל קצבת נכות, יודעים בהגדרת תעודת הזהות של ההורים שלו? 
<מלי דהרי:>
אני מניחה שכן. אני מוכנה לבדוק את זה, אבל אני לא בקיאה בחוק נכות. 

<ישראל מובשוביץ:>
אני מבקש רק להבהיר שבכל מקרה אם הולכים על קטגוריה כזאת ההכרה בתקנות צריכה להיות תואמת את הלקוח שהוא לקוח שלנו. 
<היו"ר כרמל שאמה-הכהן:>
ברור. בגלל זה שאלתי את השאלה הזאת. לי ברור שאי אפשר לפתוח כאן שום תהליך של אנשים שמגישים בקשה ומישהו צריך לבדוק, אלא זה קבצים שצריכים להיות מוצלבים, אחרת זה יוצר אין סוף עבודה. 


נראה לי שאין ברירה, אלא להזמין מישהו מטעם משרד הרווחה שיודע נתונים. 
<אתי בנדלר:>
אני מבקשת להזמין מישהו לא רק שיודע נתונים, אלא גם מישהו שמכיר את ההגדרות הרלוונטיות בכל אחד מהחוקים, כי אם לא כן אני לא אוכל להשלים את החקיקה. יש כאן המון – זה קצבה לפי הסעיף הזה, בתנאי שמתקיים הסעיף הזה וכיוצא באלה. 
<דרורה ליפשיץ:>
אנחנו לא היינו רוצים לקשור את זה לחקיקה ראשית. אם מגיעים לאיזשהו סיכום, מקיימים דיון נוסף ומקבלים את ההגדרות, אנחנו מתחייבים להרחיב בחקיקת משנה עד תאריך מסוים שייקבע. אבל לעשות את העבודה הזאת בלוח זמנים - - 
<היו"ר כרמל שאמה-הכהן:>
למה את יכולה להתחייב? את יכולה להתחייב בשם שר האוצר, גברתי? 

<דרורה ליפשיץ:>
יושבים פה כל הנציגים. כל אחד יתחייב בשם השר שלו. 

<אמיר אדרי:>
אני חייב לציין שמשרדנו, יחד עם משרד האנרגיה ומשרד הרווחה, קיים מין ועדה שבחנה מי האוכלוסיות שזכאיות לפני כשנה, והוועדה הזאת המליצה על הרחבת - -
<היו"ר כרמל שאמה-הכהן:>
מי עוד בהמלצות שם? 
<אמיר אדרי:>
חלק מההמלצות זה הרחבת הזכאים. 

<דרורה ליפשיץ:>
אבל בוצעו התקנות שהרחיבו - -
<אמיר אדרי:>
זה היה בשיתוף פעולה בין שלושת המשרדים. זה בוצע לאחרונה, זה לא משהו ישן.  

<דרורה ליפשיץ:>
אנחנו כנציגי משרד האנרגיה, משרד האוצר – משרד הרווחה אני מניחה שלא יהיה – ולעשות את זה בלוח זמנים של יום-יומיים הקרובים זה לא נדרש, וזה גם נראה לי פחות רציני. אנחנו יכולים להתחייב במשך שבועיים - -
<היו"ר כרמל שאמה-הכהן:>
המצב שבו אנחנו נמצאים בו יותר רציני?
<אמיר אדרי:>
אפשר בתוך שבועיים, זאת הצעה מאוד נכונה. אפשר לעשות עבודה מקצועית עם האנשים הרלוונטיים. פשוט כל אחד מקבל נתונים שונים. אני קיבלתי נתונים שונים מהביטוח הלאומי. צריך מישהו שיגיד מה המספר הנכון. 
<היו"ר כרמל שאמה-הכהן:>
אז היום נדאג שיגיע מישהו מהביטוח הלאומי ונברר את העובדות. זה לא יותר מדי מסובך. 
<דרורה ליפשיץ:>
אבל זה גם לא מתאים להיות בחקיקה ראשית כי כל התפיסה של החקיקה הראשית היא שהעקרונות נקבעו - -

<היו"ר כרמל שאמה-הכהן:>
למה? 31(א) מדבר על קבוצה בחקיקה ראשית. 

<דרורה ליפשיץ:>
קבוצה אחת בחקיקה ראשית וכל היתר עם הוכחת הזכאות וכל הפרטים - -

<היו"ר כרמל שאמה-הכהן:>
אבל יש קבוצה. זה לא שאין קבוצה. יש קבוצה מוגדרת בחקיקה ראשית. 

<דרורה ליפשיץ:>
קבוצה אחת, נכון. 

<היו"ר כרמל שאמה-הכהן:>
ויש הרחבות שניתנות בתקנות. האופציה של הרחבה בתקנות, המימוש שלה לא מדבר בעד עצמו או עדיף שלא ידבר בעד עצמו. 
<דרורה ליפשיץ:>
זה מוכיח שהממשלה לא שקטה על שמריה, להפך – גם ב-2010 הורחבו - - 

<היו"ר כרמל שאמה-הכהן:>
לא משנה כמה נתווכח, יש לך חוסר של 160 אלף בניצול מלא. כלומר אם מישהו רוצה להיות נדיב יש אפשרות ל-200 אלף משפחות נוספות שיקבלו הטבה. 
<דרורה ליפשיץ:>

ואם יש כאן התחייבות של כל נציגי הממשלה שמרחיבים את זה בתקנות - -
<היו"ר כרמל שאמה-הכהן:>
אני יודע להגן על המחירים של חברת חשמל, כי אין מה לעשות – אין גז מצרי והמחיר של הסולר עלה בעולם. הממשלה עשתה כל מה שאפשר כדי להוזיל. אני לא יודע להגן על השאלה למה הממשלה לא מממשת את ההוזלה לכל האוכלוסיות הנזקקות. 
<דרורה ליפשיץ:>
והממשלה תתחייב לממש.

<היו"ר כרמל שאמה-הכהן:>
לא יודע. איפה שאני לא יודע להגן על הממשלה, אני לא עם הממשלה, גם כשאני חבר בקואליציה. 
<דרורה ליפשיץ:>
אז אני אומרת, אין כאן מחלוקת כי יש הסכמה להרחיב את אוכלוסיית הזכאים. זה יתבצע בחקיקת משנה, ואנחנו אפילו קובעים לוח זמנים לביצוע. לכן אני לא רואה שיש פה סתירה. 

<דנה נויפלד:>
אפשר בכל זאת להעיר? 
<היו"ר כרמל שאמה-הכהן:>

כן, בבקשה. באיזה תפקיד את עכשיו? 
<דנה נויפלד:>
ממשרד המשפטים. 

<היו"ר כרמל שאמה-הכהן:>
אין לך חשש לניגוד עניינים? 

<לאה ורון:>
זאת הדרך של יושב ראש הוועדה לברך אותך על כך שנבחרת להיות היועצת המשפטית של משרד התקשורת. 

<דנה נויפלד:>
תודה. 

אני רוצה בכל זאת לעזור לדרורה, ואם אפשר לחזק אותה במה שהיא אומרת. כרגע החוק בנוי כחוק מסמיך, וזה נכון וכדאי להשאיר אותו באופן הזה. אני יודע שוועדת הכלכלה והיועצת המשפטית לא אוהבים להכניס לתוך חקיקה עד מתי יוגשו תקנות, אבל אולי אפשר לעשות את זה בתור פשרה שלפחות עד מועד מסוים הממשלה תביא תקנות לפני ועדת הכלכלה בעניין הזה. אבל לא כדאי לשנות את - - -
<קריאה:>
זה לא דורש אישור ועדת כלכלה. 

<לאה ורון:>
לא משנה, אפשר להציג לוועדת הכלכלה, או יותר נכון – ליושב ראש הוועדה, בלי שיידרש אישור-  - -
<דנה נויפלד:>
נכון, בלי לשנות כרגע את המסגרת של החוק כפי שהוא היום וכדי להותיר את הגמישות בפני השרים. בכל זאת כולם פה רוצים להגיע לכדי פתרון, ולכן אף על פי שהיועצת המשפטית לא אוהבת את זה בדרך כלל, אבל אולי הפעם היא תהיה מוכנה לחרוג ממנהגה ולאפשר שלפחות עניין הגשת התקנות, אם זה חשוב ליושב ראש, שזה יהיה בתוך החוק, אבל לא לעכב בשביל זה - -
<היו"ר כרמל שאמה-הכהן:>
החוק לא יעוכב. 
<דנה נויפלד:>
- -  כי יש לנו לוחות זמנים, ו-ב', שנוכל להגיע לפתרון כי - - -

<היו"ר כרמל שאמה-הכהן:>
אני התחייבתי לשר האנרגיה והמים שהחוק של הרישיון של חברת חשמל יאושר עד תום המושב הזה, וכך יהיה. 
<אתי בנדלר:>
עד תום הכנס, אתה מתכוון. 
<היו"ר כרמל שאמה-הכהן:>
עד תום הכנס. אם לא נספיק לברר ולהיות מספיק ברורים וחדים לגבי הפתרון אז נלך על פתרון מושהה, פתרון ביניים. 

את יודעת למה היום אני חבר כנסת ולא עורך דין? כי אני תמיד אעדיף את המהות על הפרוצדורה. אני לא מבין למה זה לא יכול להיות בחקיקה ראשית, זה נשמע לי פרוצדורות ותיאוריות שלא ברור לי למה, בטח ובטח שיש פה כבר קבוצה אחת בחוק. 
<דנה נויפלד:>
כרגע ביטלת את כל העבודה שלנו, אבל בסדר. 
<היו"ר כרמל שאמה-הכהן:>
בסדר, מה לעשות. אתמול דיברו על פסק הדין של דמיאניוק – אמרו, למה בסוף לא שפטו אותו על משהו אחר? אז אמרו – פרוצדורה. היה לכם פה פושע נאצי – תכניסו אותו גם בלי משפט. 
<מיכאל מקייה:>
אני רוצה להוסיף שההצעה שהציעו גם המשרד לאנרגיה ומים וגם משרד המשפטים נראית גם לנו הצעה עדיפה. אתה צודק – מבחינה פרוצדוראלית אפשר להכניס גם בחקיקה ראשית וגם בחקיקת משנה. אני לא חושב שיש בעיה או חסם לא לעשות את זה כך ולא כך, ואנחנו רואים שיש גמישות מאוד גדולה גם בסוגי אוכלוסיות. יש גם בעיית נתונים – אנחנו מדברים על אוכלוסיות מאוד קטנות – 25 אלף לקוחות, 128 משפחות. אנחנו שומעים על נתונים שדורשים שליטה, והם מאוד דינמיים. כמו שאמרת, אוכלוסיית ניצול השואה הולכת ופוחתת – במי נמלא את האוכלוסייה הזאת? הגמישות הזאת – יש לחוקי משנה עדיפות בנושא הזה, ולדעתי, הממשלה יכולה להתחייב למתווה זריז לצורך הרחבת התחולה, וכל הצדדים יוכלו ליהנות מזה. 

<היו"ר כרמל שאמה-הכהן:>
נודיע להם מתי תהיה ישיבת המשך? 

<לירון בן-צור:>

היום.
<לאה ורון:>
כן, אבל זה כפוף לכך שהם יכינו - -

<היו"ר כרמל שאמה-הכהן:>
מי רצה היום? אתם פה היום? 

<לירון בן-צור:>
אין אפשרות אחרת. אלא אם כן מחר. 
<היו"ר כרמל שאמה-הכהן:>
הלו"ז בעייתי. 

<לאה ורון:>
יש מצב שאתם לוקחים על עצמכם לעשות ישיבה היום שלכם יחד עם ביטוח לאומי ויחד עם הרשות לשירותים ציבוריים חשמל - -

<היו"ר כרמל שאמה-הכהן:>
אנחנו צריכים להיות חלק מהישיבה. 

<לאה ורון:>
ואז שיציגו לך - -

<היו"ר כרמל שאמה-הכהן:>
סך הכול צריך להגיע לכאן מישהו מביטוח לאומי עם מסד נתונים שיודע ומכיר את ההגדרות. 
<אתי בנדלר:>
אני מבקשת גם לדאוג שנציג הלשכה המשפטית של המוסד לביטוח לאומי יהיה כאן.

<דרורה ליפשיץ:>
אפשר לעשות את זה באמת כעבודה פנימית שלנו יחד עם המוסד לביטוח לאומי, כמו שהציעה לאה, ולהגיש לכם את הנתונים עד מחר. אז זה גם יחסוך- -
<לאה ורון:>
ואז יוכל היושב ראש לשקול, האם הוא רוצה את זה בתקנות שאתם תכינו.

<היו"ר כרמל שאמה-הכהן:>
אבל יש הבדל בין נתונים שמוגשים על נייר לבין שאלות לי או לחברי הכנסת שישתתפו בדיון. 
<לאה ורון:>
זה לא ייתר את הדיון. אבל זה יאפשר לך לקבל החלטה אם לקיים דיון או לא. 
<היו"ר כרמל שאמה-הכהן:>
אנחנו עוד צריכים להניח את החוק 24 שעות לפני ההצבעה, לא? 
<אתי בנדלר:>
יום לפני כן. 

<דרורה ליפשיץ:>
זאת אומרת צריך להניח את זה עד מחר. 

<היו"ר כרמל שאמה-הכהן:>
צריך עוד לנסח את זה אצל האחראית על הנוסח. 

<אתי בנדלר:>
יחד איתי. 

<דרורה ליפשיץ:>
אני מבינה את הרצון לקשור את הדברים, אבל אם אפשר היה להסתפק בנתונים - -
<אתי בנדלר:>
שמעתי שיש לנו בין 3:00 ל-4:00 לפנות בוקר שעה פנויה, אז אפשר יהיה לשלב את זה שם. 
<היו"ר כרמל שאמה-הכהן:>
דווקא אז השעה פנויה? 

<אתי בנדלר:>
שעה פנויה לגמרי. אין שום ישיבה באותה שעה. 

<היו"ר כרמל שאמה-הכהן:>
את בונה על זה שאין ישיבה. חכי, יש קשת-רשת. 

<אתי בנדלר:>
אני בציפייה דרוכה. 

<היו"ר כרמל שאמה-הכהן:>
נזמין עכשיו את הגורמים הספציפיים. 
<לאה ורון:>
מי זה הגורם הספציפי שלא הוזמן? 

<היו"ר כרמל שאמה-הכהן:>
היועצת המשפטית – נוודא גם שהם מגיעים. 

<אתי בנדלר:>
מנכ"ל המוסד. 

<היו"ר כרמל שאמה-הכהן:>
יש להם גם סמנכ"ל שאחראי על מחקר שכל היום שוחה בנתונים וחותך נתונים ועושה אקסלים. 
<מלי דהרי:>
צריך לדעת איזה נתונים הם רוצים ספציפית לאוכלוסיות מסוימות, ואז בהחלט המחקר יכול להוציא את הנתונים האלה. 
<היו"ר כרמל שאמה-הכהן:>
אז אנחנו נזמן גם את היועצת המשפטית, כמו שביקשה היועצת המשפטית שלנו, גם את סמנכ"ל המחקר, ואם המנכ"ל ירצה לבוא - -
<דנה נויפלד:>
יועצת משפטית של מי? 

<קריאה:>
של הביטוח הלאומי. 

<דנה נויפלד:>
זה יועץ משפטי. 

<היו"ר כרמל שאמה-הכהן:>
אנחנו נודיע על ישיבה. אתם רוצים לעשות ישיבת הכנה ביניכם – תעשו. 
אתם רוצים שזה יהיה היום בסוף היום? 

<דרורה ליפשיץ:>
זה צריך להיות היום. 

<לירון בן-צור:>

אדוני היושב ראש, אין ברירה, אלא היום. 

<דרורה ליפשיץ:>
אנחנו רוצים היום, לסיים את התהליך הזה. 

<לאה ורון:>
אנחנו נודיע לכם. 

<היו"ר כרמל שאמה-הכהן:>
מנהלת הוועדה תודיע לכולם מתי ולאן להגיע. תודה רבה, הישיבה נעולה. 
הישיבה ננעלה בשעה 10:00.
